DECRETO 197/2005, do 30 de xuño, polo que se declara a urxente ocupación, para efectos de expropiación forzosa, pola Deputación Provincial de Ourense, dos bens e dereitos necesarios para a realización das obras do proxecto de camiño veciñal 342 Piñor-Toén por Mugares (termo municipal de Toén).
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 15/07/2005

A Deputación Provincial de Ourense, en sesión celebrada o día vinte e nove de outubro de dous mil catro, aprobou o proxecto de camiño veciñal 342 Piñor-Toén por Mugares e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Xustiza, Interior e Administración Local e, solicitado informe á Dirección Xeral de Urbanismo da Consellería de Política Territorial, Obras Públicas e Vivenda, este foi emitido favorablemente, facendo mención á adopción dunha serie de condicións para a realización do citado proxecto.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala a deputación, a vía provincial constitúe a vía natural de saída para camións pesados procedentes das canteiras existentes en Mugares. A intensidade e complexidade do dito tráfico fai que a vía, no estado actual no que se atopa, resulte sumamente perigosa dende o punto de vista da seguridade viaria, dada a estreiteza da plataforma e a existencia de numerosas curvas. Ademais hai que facer notar que o dito tráfico de vehículos pesados se combina cun intenso tráfico de turismos, xa que, constitúe o único acceso de Toén co municipio de Ourense. Por todo isto resulta evidente a urxencia da dita obra, por razóns de seguridade viaria, dado que a actuación ten por obxecto ensanchar a plataforma e o despexe de curvas, como medio para suprimir a perigosidade da dita vía.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local, e logo de deliberación do Consello da Xunta de Galicia na súa reunión do día trinta de xuño de dous mil cinco,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Ourense, para efectos de expropiación forzosa, dos bens e dereitos concretados no expediente admi
nistrativo instruído para o efecto e necesarios para a execución das obras do proxecto de camiño veciñal 342 Piñor-Toén por Mugares, debendo, se é o caso, unha vez ocupados os terreos necesarios, obter as autorizacións que foran necesarias dos organismos competentes, con carácter previo ao inicio das obras.
Santiago de Compostela, trinta de xuño de dous mil cinco.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración Local